Nou het John Mitchell nog minder hareHandré Pollard. (Foto: GB Jordaan) Ek is seker dat die Blou Bulle se afrigter, John Mitchell, baie diep daaroor nagedink het voordat hy besluit het om nie vir Handré Pollard en Rudy Paige te kies vir die naweek se Curriebekerwedstryd teen die Sharks in Durban nie. Pollard en Paige is saam met vyf ander Bokke (die Westelike Provinsie se Dillyn Leyds, Damian de Allende en Wilco Louw) en Daniel du Preez en Chiliboy Ralepelle (Sharks) beskikbaar gestel om Curriebekerrugby te speel. Tik my met ŉ veertjie om, maar was Ralepelle die hele tyd by die Bokke? Gaan Robert du Preez vir Akker van der Merwe en Franco Marais eenkant toe skuif om hom speelkans te gee? Mitchell weet presies hoe taai die toffie is, want hy was al aan weerskante van die spoor. As voorspelerafrigter van Engeland tussen 1997 en 2000, toe die hoofafrigter Clive Woodward en die klubs nog nie om dieselfde vuur gesit het om spelers vir oefenkampe beskikbaar te stel nie; en toe Mitchell die All Blacks tussen 2001 en 2003 afgerig het. Hy is in 2011 voor dieselfde keuse gestel toe hy die terugkerende Bokke, Butch James en CJ van der Linde, nie vir die Lions se seëvierende Curriebekerspan in die eindstryd teen die Sharks wou kies nie. Kom ons weeg die twee pole teen mekaar op. Pollard, weens beserings, het maande laas gespeel en verroes gelyk toe hy Saterdag teen die All Blacks opgestuur is. Mitchell is juis besig om ŉ nuwe kultuur en spelpatroon, wat ŉ baie vinnige tempo behels, by die Bulle te skep en ek weet nie of Pollard en Paige binne ’n week daarby sou kon inval nie. Die Bulle is met die rug teen die muur, hulle moet die Sharks klop, en ook die volgende paar weke aan die wenkant bly, wanneer Pollard en Paige weer by die Bokke is. Pollard en Paige sou ook nie in die Blou Bulle se beginspan gewees het nie. Watter baat sou hulle daarby gevind het om net vir 20 minute te speel? Ook, as die Bulle verloor, word Mitchell se kop geëis. Dus was daar eintlik net een keuse. Dalk moes Pollard en Paige eerder aan klubs vrygestel word om ŉ hele wedstryd te speel. Dink net van watter waarde sou dit vir die klubspelers gewees het om saam met twee Bokke te oefen en te speel? Maar nou is daar benewens die Goue Bekerreeks geen klubrugby nie – en dié twee kwalifiseer nie omdat hulle nie deur die jaar vir Quins-Bobbies gespeel het nie. Aan die ander kant, moet die Bokke nie voorop gestel word nie?